Пол Верлен
Ридае рог в дъбравата пред нас…

Част 0 от „Мъдрост“

Превод от френски: Кирил Кадийски, 1994

chitanka.info

Ридае рог в дъбравата пред нас,

сирашката печал — би казал — страда,

залутана в дола, и без пощада

я къса Вятърът, залаял с бяс.

Душа на вълк се вдига с тоя глас

към слънцето, което вече пада,

и немощта — би казал — и наслада,

и болка е в догарящия час.

Снегът развива бинтове съдрани —

да спре кръвта на залезните рани,

но болката ще заглуши ли той?

Въздъхва пак угасващата есен

и целият простор в скръбта унесен

замира бавно в сладостен покой.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.